Məbéndé mā, é tə́bə́gá nyī ai mə́fúlú mā émɔ Ǹtondôbə Zambá wāān á ngābéndē nə́ mə́ yə́gə́lə̄ mínā ású yə̄ nə́ mǐ bāālā mɔ́ á ńnam myǎyi kə́ tɔbɔ. 2Lǔgu Ǹtí Zambá woe á məmǒs mə́sə̄ yā enyiŋ dzóe, o nyiege məmvéndé ai məbéndé móé mə́sə, émá yā mātə́bələ wa aná mā, abǒg tē hḿ wāyi nyiŋ kɔ́m, wǎmēn, bənyɔ bɔ́n ai bəndie bóe. 3Ǎ Ísraɛ̂l, vógóló, ó dzə̌ŋ fə̄ nâ ó nyīē é mam mə́sə̄ máyi wa sɔ́ ai mvɔ̌m ai maa, éyɔŋ wǎyi kə́ kwí ńnǎm yā mə̄nyáŋ ai wé byáfúguzu, anə́ Ńtī Zambá běsōá á ngākag wa. 4Vógóló, ǎ Ísraɛ̂l: Ǹtí wāān nye a nə́ Zāmbá étām. 5O diŋi Ǹtí Zambá woe, ai ǹnə́m wóē ósə, ai ǹsísím wóē ósə, ai ngul dzoe ésə. 6Bíbúg yā mə́mvéndé mabénde wa aná mā, o báná byá á ńnə̄m wóe; 7wayi byá yín bɔ́n bóe, wayi byá kǎd kɔ́bɔ̄ ábōg ó tɔá á sí á ndá dzoe, ai ábōg wāwulu á zēn, ábōg wākə bómbō á sí ai ábōg wāhəbə óyɔ̄; 8byáyi bɔ̌ ndəm yǎ wātindi á wɔ́, ékád yándə́ŋ wā á mís á yōb; 9wayi byá til á mə̄ndíé ai á mim̀fǐm yā ndá dzoe. 10Ábōg láyi bɔ̌ naa Ǹtondôbə Zambá woe a kə́ə́ ai wa ńnam a ngákani běsōá bóe Ábrahám, Ízag ai Yákɔb, sɔŋ ná a yi wa və́: bod bə́ māl ábəŋ síg, á wā ndzí kig lóŋ, 11məndá á túd ai akúmá ásə̄ á ngákə, á wā ndzí kig bonde, bitǎm yā wā ndzí kig fág, məfúb mə́ wɔ̂n ai məfúb bílé byáwúm bíbūmá bámyad m̀bɔ́n, á wā ndzí kig bɛ; ábōg wāyi dí, o dzyé, 12tə́ á wavóan Ǹtondôbə, yǎ á ngāvaa wa Égîptɛn, á étīé ólɔ̌.